               EURÓPSKA KOMISIA
            V Bruseli14. 11. 2019
            COM(2019) 589 final
            2019/0262(NLE)
            Návrh
            ROZHODNUTIE RADY
            o podpísaní v mene Európskej únie a jej členských štátov protokolu o zmene Doplnkovej dohody medzi Európskou úniou a jej členskými štátmi na jednej strane, Islandom na druhej strane a Nórskym kráľovstvom na tretej strane o uplatňovaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Podľa článku 6 ods. 2 aktu o pristúpení sa Chorvátsko zaviazalo pristúpiť k dohodám uzatvoreným alebo podpísaným Úniou a členskými štátmi s tretími krajinami. K uvedeným dohodám patrí Doplnková dohoda medzi Úniou a jej členskými štátmi, Islandom a Nórskom (ďalej len „doplnková dohoda“) o uplatňovaní Dohody o leteckej doprave medzi Spojenými štátmi americkými, Úniou a jej členskými štátmi, Islandom a Nórskom (ďalej len „štvorstranná dohoda“), ktorou sa upravuje vzťah medzi tromi európskymi stranami podľa uvedenej dohody. Štvorstrannou dohodou sa zas rozširuje pôsobnosť dohody o leteckej doprave medzi Spojenými štátmi a Európskym spoločenstvom a jeho členskými štátmi (ďalej len „dohoda EÚ-USA“) o Island a Nórsko.

                  V ustanovení článku 6 ods. 2 aktu o pristúpení sa ďalej stanovuje, že pristúpenie Chorvátska k uvedeným dohodám sa dohodne v protokole k dohode uzavretej medzi Radou konajúcou jednomyseľne v mene členských štátov a dotknutými tretími krajinami. Okrem toho sa stanovuje, že Komisia vyrokuje tieto protokoly v mene členských štátov.

                  Komisia zodpovedajúcim spôsobom vyrokovala protokol o zmene doplnkovej dohody s cieľom umožniť pristúpenie Chorvátska k uvedenej dohode.

                  Cieľom tohto návrhu je získať na základe článku 218 ods. 5 Zmluvy o fungovaní Európskej únie (ďalej len „ZFEÚ“) a článku 6 ods. 2 aktu o pristúpení rozhodnutie Rady, ktorým sa schváli podpísanie protokolu v mene Únie a členských štátov a jeho predbežné vykonávanie v súlade s jeho článkom 4 a s výhradou jeho neskoršieho uzavretia.

               •Všeobecný kontext

               Záväzok Chorvátska na základe článku 6 ods. 2 aktu o pristúpení sa vzťahuje aj na dohodu EÚ-USA a na štvorstrannú dohodu. Komisia preto vyrokovala aj protokoly k týmto dohodám s cieľom umožniť pristúpenie Chorvátska k nim. Súbežne s týmto návrhom, ako aj s návrhom na rozhodnutie Rady o uzavretí protokolu o zmene doplnkovej dohody sa predkladajú návrhy na rozhodnutia Rady o podpísaní a predbežnom vykonávaní, ako aj o uzatvorení uvedených protokolov.

               •Súlad s existujúcimi ustanoveniami v tejto oblasti politiky

               Dohoda EÚ-USA bola prvou komplexnou dohodou o leteckej doprave s kľúčovým partnerom Únie v oblasti leteckej dopravy. Je to najdôležitejšia dohoda o leteckej doprave na svete, vzťahuje sa na vyše 80 miliónov miest ročne, a ako taká predstavuje základný kameň vonkajšej politiky EÚ v oblasti leteckej dopravy. Jej význam narástol rozšírením jej rozsahu pôsobnosti o Island a Nórsko na základe štvorstrannej dohody. Protokolom sa umožní Chorvátsku využívať výhody plynúce z uvedenej dohody.

               •Súlad s existujúcimi ustanoveniami v oblasti návrhu

               Protokol umožňuje Chorvátsku splniť si svoj záväzok podľa článku 6 ods. 2 aktu o pristúpení, a to pristúpiť k doplnkovej dohode.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Článok 100 ods. 2 v spojení s článkom 218 ods. 5 ZFEÚ a článok 6 ods. 2 druhý pododsek aktu o pristúpení.

               •Subsidiarita (v prípade inej ako výlučnej právomoci)

                Protokol umožní Chorvátsku využívať výhody plynúce z štvorstrannej dohody, ktorá zabezpečuje rovnocenné a jednotné podmienky prístupu na trh a slúži ako základ pre nové opatrenia regulačnej spolupráce a zbližovanie v oblastiach nevyhnutných pre bezpečnú, chránenú a efektívnu prevádzku leteckých dopravných služieb. Tieto opatrenia možno dosiahnuť len na úrovni Únie.

               •Proporcionalita

                  Pôsobnosť protokolu je obmedzená na príslušnú záležitosť, a to pristúpenie Chorvátska k doplnkovej dohode, a netýka sa iných otázok.

               •Výber nástroja

                  Medzinárodná dohoda.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Neuplatňuje sa.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Neuplatňuje sa.

               •Regulačná vhodnosť a zjednodušenie

                  Neuplatňuje sa.

               •Základné práva

                  Neuplatňuje sa.

               4.VPLYV NA ROZPOČET

                  Návrh nemá žiadny vplyv na rozpočet Únie.

               5.ĎALŠIE PRVKY

               •Zhrnutie navrhovaného opatrenia

                  Protokol pozostáva z ustanovenia o pristúpení Chorvátska k doplnkovej dohode a ustanovení o nadobudnutí účinnosti a predbežnom vykonávaní protokolu.

               2019/0262 (NLE)

               Návrh

               ROZHODNUTIE RADY

               o podpísaní v mene Európskej únie a jej členských štátov protokolu o zmene Doplnkovej dohody medzi Európskou úniou a jej členskými štátmi na jednej strane, Islandom na druhej strane a Nórskym kráľovstvom na tretej strane o uplatňovaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 5,

               so zreteľom na akt o pristúpení Chorvátska, a najmä na jeho článok 6 ods. 2 druhý pododsek,

               so zreteľom na návrh Európskej komisie,

               keďže:

               (1)Komisia vyrokovala protokol o zmene Doplnkovej dohody medzi Európskou úniou a jej členskými štátmi na jednej strane, Islandom na druhej strane a Nórskym kráľovstvom na tretej strane o uplatňovaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii (ďalej len „protokol“), v súlade s rozhodnutím Rady 13351/12 zo 14. septembra 2012, ktorým sa Komisia poveruje začať rokovania.

               (2)Rokovania boli úspešne ukončené parafovaním protokolu 8. marca 2019.

               (3)Únia a jej členské štáty by mali tento protokol podpísať a predbežne vykonávať v súlade s jeho článkom 4 s výhradou jeho uzavretia k neskoršiemu dátumu.

               PRIJALA TOTO ROZHODNUTIE:

               Článok 1

               Týmto sa v mene Únie a jej členských štátov schvaľuje podpísanie protokolu o zmene Doplnkovej dohody medzi Európskou úniou a jej členskými štátmi na jednej strane, Islandom na druhej strane a Nórskym kráľovstvom na tretej strane o uplatňovaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii (ďalej len „protokol“), s výhradou jeho uzavretia.

               Text protokolu je pripojený k tomuto rozhodnutiu.

               Článok 2

               Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie a jej členských štátov.

               Článok 3

               Do nadobudnutia platnosti protokolu ho Únia a jej členské štáty predbežne vykonávajú v súlade s jeho článkom 4.

               Článok 4

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

    ---documentbreak---

               EURÓPSKA KOMISIA
            V Bruseli14. 11. 2019
            COM(2019) 589 final
            PRÍLOHA
            k
            návrhu rozhodnutia Rady
            o podpísaní v mene Európskej únie a jej členských štátov protokolu o zmene Doplnkovej dohody medzi Európskou úniou a jej členskými štátmi na jednej strane, Islandom na druhej strane a Nórskym kráľovstvom na tretej strane o uplatňovaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii

               PROTOKOL

               o zmene Doplnkovej dohody medzi Európskou úniou a jej členskými štátmi na jednej strane, Islandom na druhej strane a Nórskym kráľovstvom na tretej strane o uplatňovaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii

               RAKÚSKA REPUBLIKA,

               BELGICKÉ KRÁĽOVSTVO,

               BULHARSKÁ REPUBLIKA,

               CHORVÁTSKA REPUBLIKA,

               CYPERSKÁ REPUBLIKA,

               ČESKÁ REPUBLIKA,

               DÁNSKE KRÁĽOVSTVO,

               ESTÓNSKA REPUBLIKA,

               FÍNSKA REPUBLIKA,

               FRANCÚZSKA REPUBLIKA,

               SPOLKOVÁ REPUBLIKA NEMECKO,

               HELÉNSKA REPUBLIKA,

               MAĎARSKO,

               ÍRSKO,

               TALIANSKA REPUBLIKA,

               LOTYŠSKÁ REPUBLIKA,

               LITOVSKÁ REPUBLIKA,

               LUXEMBURSKÉ VEĽKOVOJVODSTVO,

               MALTA,

               HOLANDSKÉ KRÁĽOVSTVO,

               POĽSKÁ REPUBLIKA,

               PORTUGALSKÁ REPUBLIKA,

               RUMUNSKO,

               SLOVENSKÁ REPUBLIKA,

               SLOVINSKÁ REPUBLIKA,

               ŠPANIELSKE KRÁĽOVSTVO,

               ŠVÉDSKE KRÁĽOVSTVO,

               SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,

               ako zmluvné strany Zmluvy o Európskej únii a Zmluvy o fungovaní Európskej únie a ako členské štáty Európskej únie (ďalej len „členské štáty“), a

               EURÓPSKA ÚNIA

               na jednej strane,

               ISLAND

               na druhej strane, a

               NÓRSKE KRÁĽOVSTVO

               na tretej strane,

               so zreteľom na pristúpenie Chorvátskej republiky k Európskej únii 1. júla 2013,

               SA DOHODLI TAKTO:

               Článok 1

               Chorvátska republika je stranou Doplnkovej dohody medzi Európskou úniou a jej členskými štátmi na jednej strane, Islandom na druhej strane a Nórskym kráľovstvom na tretej strane o uplatňovaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011 (ďalej len „doplnková dohoda“).

               Článok 2

               Znenie doplnkovej dohody v chorvátskom jazyku, ktoré je pripojené k tomuto protokolu, sa stáva autentickým za rovnakých podmienok ako ostatné jazykové verzie.

               Článok 3

               Tento protokol nadobúda platnosť k neskoršiemu z týchto dátumov:

               1. dátum nadobudnutia platnosti doplnkovej dohody a

               2. jeden mesiac odo dňa poslednej nóty v rámci výmeny diplomatických nót medzi stranami, ktorou sa potvrdzuje ukončenie všetkých postupov potrebných na nadobudnutie platnosti tohto protokolu.

               Článok 4

               Strany súhlasia, že od dátumu podpisu tohto protokolu ho budú do nadobudnutia jeho platnosti predbežne vykonávať v rozsahu prípustnom podľa platného vnútroštátneho práva.

               Vyhotovené trojmo v … dňa ….….. 2019 v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, islandskom, litovskom, lotyšskom, maltskom, maďarskom, nemeckom, nórskom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom všetky znenia sú rovnako autentické.

               Za členské štáty

               Za Európsku úniu

               Za Island

               Za Nórske kráľovstvo


               EURÓPSKA KOMISIA
            V Bruseli17. 9. 2020
            COM(2020) 495 final
            2020/0252(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie zaujať v Rade členov Medzinárodnej rady pre olivy (IOC), pokiaľ ide o pristúpenie Uzbeckej republiky k Medzinárodnej dohode o olivovom oleji a stolových olivách z roku 2015

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia stanovujúceho pozíciu, ktorá sa má prijať v mene Únie v Rade členov Medzinárodnej rady pre olivy (ďalej len „IOC“) v súvislosti s pristúpením vlády Uzbeckej republiky k Medzinárodnej dohode o olivovom oleji a stolových olivách (ďalej len „dohoda“).

               2.Kontext návrhu

               2.1.Medzinárodná dohoda o olivovom oleji a stolových olivách

               Cieľmi Medzinárodnej dohody o olivovom oleji a stolových olivách (ďalej len „dohoda“) sú: i) konať v prospech zjednotenia národnej a medzinárodnej legislatívy týkajúcej sa fyzikálno-chemických a organoleptických charakteristík olivových olejov, olejov z olivových výliskov a stolových olív s cieľom vyhnúť sa akýmkoľvek prekážkam v obchode; ii) vykonávať činnosti v oblasti fyzikálno-chemických a organoleptických analýz na lepšie poznanie charakteristík zloženia a kvality výrobkov z olív s cieľom zjednotiť medzinárodné normy a iii) posilňovať úlohu Medzinárodnej rady pre olivy ako špičkového fóra pre medzinárodné vedecké spoločenstvo v oblasti olív a olivového oleja.

               Obnovená verzia dohody nadobudla platnosť 1. januára 2017.

               Európska únia je zmluvnou stranou tejto dohody
                  1
               .

               2.2.Rada členov

               Rada členov Medzinárodnej rady pre olivy (ďalej len „Rada členov“) je najvyšší rozhodujúci orgán IOC a vykonáva všetky právomoci a plní všetky funkcie, ktoré sú potrebné na dosiahnutie cieľov tejto dohody. Európska únia je ako zmluvná strana dohody členom IOC a má v Rade členov zastúpenie. Rada členov prijíma rozhodnutia týkajúce sa prístupu nových členov vzájomnou dohodou. Podľa článku 10 ods. 4 písm. b) dohody, ak nie je možné dospieť ku vzájomnej dohode v lehote, ktorú stanovil predseda Rady členov, musia hlasovať členovia. Rozhodnutie sa považuje za prijaté, ak zaň hlasuje aspoň väčšina členov, ktorá predstavuje aspoň 86 percent účastníckych podielov členov.

               V súčasnosti má IOC 17 členov a Európska únia má 691 z celkového počtu 1000 účastníckych podielov.

               2.3.Pripravovaný akt Rady členov

               Po formálnej žiadosti Uzbeckej republiky z 25. mája 2020 o pristúpenie k dohode sa očakáva, že Rada členov na jednom zo svojich budúcich zasadnutí alebo v rámci postupu prijatia rozhodnutí Rady členov výmenou korešpondencie prijme rozhodnutie týkajúce sa prístupu Uzbeckej republiky.

               Účelom pripravovaného aktu je stanoviť podmienky pristúpenia Uzbeckej republiky podľa článku 29 dohody.

               Pripravovaný akt sa stane záväzným pre zmluvné strany tým, že sa ním zmení rozhodovací pomer v rámci Rady členov, ak sa rozhodnutia neprijmú na základe vzájomnej dohody v súlade s článkom 10 ods. 4 dohody.

               3.Pozícia, ktorá sa má zaujať v mene Únie

               Aj keď spotreba olivového oleja a stolových olív v Uzbeckej republike zostáva nízka, za posledné desaťročie sa výrazne zvýšila
                  2
               .

               Poľnohospodárstvo je jedným z kľúčových sektorov uzbeckého hospodárstva. V roku 2019 tvorilo 28 % HDP a zamestnávalo 3,6 milióna ľudí. Diverzifikácia poľnohospodárstva je jedným z kľúčových opatrení stratégie Uzbekistanu na obdobie 2020 – 2030. Napríklad vinohradníctvo zahŕňa 137 tisíc hektárov. Pestovanie olív prispeje k tejto diverzifikácii
                  3
               . Uzbecká republika už v roku 2019 vypestovala 45 500 kg olív
                  4
               .

               Vzhľadom na to, že Uzbecká republika rozvíja svoj sektor olív, pokiaľ ide o spotrebu, a plánuje rozvíjať produkciu, jej pristúpenie k dohode za určitých podmienok posilní Medzinárodnú radu pre olivy, najmä so zreteľom na jej snahu zjednotiť národnú a medzinárodnú legislatívu týkajúcu sa vlastností výrobkov z olív s cieľom vyhnúť sa akýmkoľvek prekážkam v obchode. Toto pristúpenie je v súlade s cieľmi politiky Únie, pokiaľ ide o normy pre uvádzanie poľnohospodárskych výrobkov na trh, ako sa stanovuje v hlave II časti II nariadenia Európskeho parlamentu a Rady (EÚ) č. 1308/2013
                  5
               .

               Rozhodnutím, ktoré prijme Rada členov, sa stanovia podmienky pristúpenia Uzbeckej republiky týkajúce sa účastníckych podielov v IOC a lehoty na uloženie listiny o pristúpení.

               Účastnícke podiely členov, ktoré sa používajú na stanovenie finančných príspevkov a hlasovacích práv, sa vypočítavajú podľa vzorca uvedeného v článku 11 dohody. Únia zabezpečí, aby sa tento vzorec použil pri určovaní účastníckych podielov Uzbeckej republiky.

               Únia podporí akúkoľvek lehotu na uloženie listiny o pristúpení, ktorá by Uzbeckej republike umožnila pristúpiť k dohode už čoskoro. V prípade, že sa uloženie listiny o pristúpení neuskutoční v rámci lehoty, Únia môže v následných rozhodnutiach, ktoré má prijať Rada členov, podporiť predĺženie lehoty na uloženie listiny o pristúpení.

               Vzhľadom na rozhodovací proces v rámci Rady členov IOC je pozícia Únie na stanovenie podmienok pristúpenia Uzbeckej republiky potrebná.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  6
               .

               4.1.2.Uplatnenie na tento prípad

               Rada členov je orgánom, ktorý bol zriadený dohodou, konkrétne Medzinárodnou dohodou o olivovom oleji a stolových olivách.

               Akt, ktorý má Rada členov prijať, predstavuje akt s právnymi účinkami. Pripravovaný akt má právne účinky, najmä preto, že sa ním ovplyvní rozhodovací pomer v rámci Rady členov, ak sa rozhodnutia neprijmú na základe vzájomnej dohody v súlade s článkom 10 ods. 4 dohody
                  7
               .

               Pripravovaný akt nedopĺňa ani nemení inštitucionálny rámec dohody.

               Preto je procesnoprávnym základom navrhovaného rozhodnutia článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak plánovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               2020/0252 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať v Rade členov Medzinárodnej rady pre olivy (IOC), pokiaľ ide o pristúpenie Uzbeckej republiky k Medzinárodnej dohode o olivovom oleji a stolových olivách z roku 2015

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Medzinárodná dohoda o olivovom oleji a stolových olivách z roku 2015 (ďalej len „dohoda“) bola 18. novembra 2016 v hlavnom sídle OSN v New Yorku podpísaná v mene Únie v súlade s rozhodnutím Rady (EÚ) 2016/1892
                  8
               , s výhradou jej neskoršieho uzavretia. Dohoda predbežne nadobudla platnosť 1. januára 2017 v súlade s jej článkom 31 ods. 2 a Únia ju uzatvorila rozhodnutím Rady (EÚ) 2019/848 zo 17. mája 2019
                  9
               .

               (2)Podľa článku 29 dohody má Rada členov Medzinárodnej rady pre olivy (ďalej len „Rada členov“) stanoviť podmienky pre pristúpenie ktorejkoľvek vlády k dohode.

               (3)Vláda Uzbeckej republiky formálne požiadala o pristúpenie k uvedenej dohode. Rada členov by preto mala byť vyzvaná, aby na jednom zo svojich budúcich zasadnutí alebo v rámci postupu prijatia rozhodnutí Rady členov výmenou korešpondencie stanovila podmienky pre pristúpenie Uzbeckej republiky týkajúce sa účastníckych podielov v IOC a lehoty na uloženie listiny o pristúpení.

               (4)Vzhľadom na to, že Uzbecká republika rozvíja svoj sektor olív, pokiaľ ide o spotrebu, a plánuje rozvíjať produkciu, jej pristúpenie k dohode by za určitých podmienok mohlo Medzinárodnú radu pre olivy posilniť, najmä so zreteľom na jej snahu zjednotiť národnú a medzinárodnú legislatívu týkajúcu sa vlastností výrobkov z olív s cieľom vyhnúť sa akýmkoľvek prekážkam v obchode.

               (5)Je vhodné stanoviť pozíciu, ktorá sa má zaujať v mene Únie v Rade členov, pretože rozhodnutia, ktoré sa majú prijať, budú mať pre Úniu právne účinky, tým, že ovplyvnia rozhodovací pomer v Rade členov v prípade, že sa rozhodnutia neprijmú vzájomnou dohodou v súlade s článkom 10 ods. 4 dohody,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať v rámci Rady členov Medzinárodnej rady pre olivy na jednom z jej budúcich zasadnutí alebo v rámci postupu prijatia rozhodnutí Rady členov výmenou korešpondencie, pokiaľ ide o podmienky týkajúce sa pristúpenia vlády Uzbeckej republiky k dohode, je uvedená v prílohe.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady (EÚ) 2016/1892 z 10. októbra 2016 o podpise v mene Európskej únie a predbežnom vykonávaní Medzinárodnej dohody o olivovom oleji a stolových olivách z roku 2015 (Ú. v. EÚ L 293, 28.10.2016, s. 2) a rozhodnutie Rady (EÚ) 2019/848 zo 17. mája 2019 o uzavretí Medzinárodnej dohody o olivovom oleji a stolových olivách z roku 2015 v mene Európskej únie (Ú. v. EÚ L 139, 27.5.2019, s. 1).

                     (2)

                        Podľa údajov, ktoré poskytla Uzbecká republika, stúpol dovoz výrobkov z olív z 15,3 tony v roku 2015 na 223 ton v roku 2019.

                     (3)

                        Prejav uzbeckého ministra poľnohospodárstva Jamšida A. Choďajeva na 111. zasadnutí Medzinárodnej rady pre olivy (IOC) 1. júla 2020.

                     (4)

                        Podľa údajov, ktoré poskytla Uzbecká republika, stúpol dovoz výrobkov z olív z 15,3 tony v roku 2015 na 223 ton v roku 2019.

                     (5)

                        Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12 2013, s. 671).

                     (6)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (7)

                        Akty Rady členov, ktoré sa týkajú obchodných noriem v oblasti olivového oleja, by sa mohli prijímať bez vzájomnej dohody, sú záväzné podľa medzinárodného práva v súlade s článkom 20 ods. 3 dohody a môžu rozhodujúcim spôsobom ovplyvniť obsah právnych predpisov EÚ, konkrétne: delegovaných a vykonávacích aktov prijatých na základe nariadenia (EÚ) č. 1308/2013.

                     (8)

                        Rozhodnutie Rady (EÚ) 2016/1892 z 10. októbra 2016 o podpise v mene Európskej únie a predbežnom vykonávaní Medzinárodnej dohody o olivovom oleji a stolových olivách z roku 2015 (Ú. v. EÚ L 293, 28.10.2016, s. 2).

                     (9)

                        Rozhodnutie Rady (EÚ) 2019/848 zo 17. mája 2019 o uzavretí Medzinárodnej dohody o olivovom oleji a stolových olivách z roku 2015 v mene Európskej únie (Ú. v. EÚ L 139, 27.5.2019, s. 1).

    ---documentbreak---

               EURÓPSKA KOMISIA
            V Bruseli17. 9. 2020
            COM(2020) 495 final
            PRÍLOHA
            k
            návrhuROZHODNUTIA RADY
            o pozícii, ktorá sa má v mene Európskej únie zaujať v Rade členov Medzinárodnej rady pre olivy (IOC), pokiaľ ide o pristúpenie Uzbeckej republiky k Medzinárodnej dohode o olivovom oleji a stolových olivách z roku 2015

               PRÍLOHA

               Únia podporuje pristúpenie vlády Uzbeckej republiky k tejto dohode na jednom z budúcich zasadnutí Rady členov alebo v rámci postupu prijatia rozhodnutí Rady členov výmenou korešpondencie, pod podmienkou, že účastnícke podiely Uzbeckej republiky sa vypočítajú podľa vzorca uvedeného v článku 11 dohody a že lehota na uloženie listiny o pristúpení nepresiahne jeden a pol roka po rozhodnutí Rady členov. V prípade, že sa uloženie listiny o pristúpení neuskutoční v rámci lehoty, Únia môže v následných rozhodnutiach, ktoré má prijať Rada členov, podporiť predĺženie lehoty na uloženie listiny o pristúpení.


               EURÓPSKA KOMISIA
            V Bruseli18. 9. 2020
            COM(2020) 567 final
            2020/0258(NLE)
            Návrh
            ROZHODNUTIE RADY
            o uzavretí Protokolu k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúceho sa medzinárodnej pravidelnej a osobitnej pravidelnej prepravy cestujúcich autokarmi a autobusmi

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  V súlade s rozhodnutím Rady (EÚ) 2020/[VLOŽIŤ ČÍSLO] z [VLOŽIŤ DÁTUM] (
                     1
                  ) bol protokol k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúci sa medzinárodnej pravidelnej a osobitnej pravidelnej prepravy cestujúcich autokarmi a autobusmi podpísaný [... 2020] s výhradou jeho uzavretia k neskoršiemu dátumu.

                  Týmto protokolom sa nahradí protokol k dohode Interbus o medzinárodnej pravidelnej a osobitnej pravidelnej preprave autokarmi a autobusmi, ktorý bol otvorený na podpis medzi 16. júlom 2018 a 16. aprílom 2019, ale bol podpísaný iba Úniou na základe rozhodnutia Rady (EÚ) 2018/1195 (
                     2
                  ).

                  Je potrebné pripomenúť, že medzinárodná pravidelná a osobitná pravidelná preprava cestujúcich autokarmi a autobusmi je dôležitým sektorom, ktorý zabezpečuje mobilitu občanom Únie za prijateľnú cenu. Občania EÚ, zahraniční turisti, odvetvie cestovného ruchu aj európske regióny by mali z jej ďalšieho vývoja za hranicami EÚ rovnaký prospech. Tento vývoj je obmedzený rozdielmi v dvojstranných dohodách medzi členskými štátmi a tretími krajinami, ktoré zapríčiňujú ťažkopádnosť postupu udeľovania povolení a prevádzky medzinárodných pravidelných a osobitných pravidelných liniek. Najzreteľnejšie sa to dá pozorovať pri dlhých medzinárodných pravidelných linkách, ktoré prechádzajú cez niekoľko krajín.

                  Ako je stanovené v protokole, prístup na trh pre pravidelné a osobitné pravidelné dopravné služby by sa mal poskytovať jednotným postupom udeľovania povolení, ktorý podlieha vykonávaniu acquis Únie v oblasti cestnej osobnej dopravy, vrátane bezpečnosti cestnej premávky, technických ustanovení, kvalifikácie vodiča, sociálnych pravidiel, práv cestujúcich, životného prostredia a prístupu k povolaniu.

                  Dohoda Interbus zostáva v platnosti s nezmeneným obsahom v prípade medzinárodnej príležitostnej prepravy cestujúcich autokarmi a autobusmi.

                  Protokol sa vzťahuje len na ustanovenia potrebné na rozšírenie dohody Interbus o medzinárodnú pravidelnú a osobitnú pravidelnú prepravu cestujúcich autokarmi a autobusmi (v procese schvaľovania). Nemení ani neopakuje spoločné pravidlá, ale odkazuje na príslušné ustanovenia v dohode Interbus. Týmto faktom, ako aj tým, že zmluvná strana môže podpísať a uzatvoriť, ratifikovať protokol alebo k nemu pristúpiť až po tom, ako podpíše a uzatvorí, ratifikuje dohodu Interbus alebo k nej pristúpi, sa zaručí, že zmluvné strany prijmú a uplatnia pravidlá dohody Interbus pri podpise a uzatvorení, ratifikácii protokolu alebo pri pristúpení k nemu.

                  Okrem Európskej únie sú zmluvnými stranami dohody Interbus a môžu podpisovať a uzatvárať, ratifikovať protokol alebo k nemu pristupovať Albánska republika, Bosna a Hercegovina, Čierna Hora, Moldavská republika, Severomacedónska republika, Turecká republika a Ukrajina. Andorrské kniežatstvo sa stane zmluvnou stranou 1. augusta 2020 a bude môcť podpísať a uzatvoriť, ratifikovať protokol alebo k nemu pristúpiť.

               V protokole sa zdôrazňujú právne predpisy Európskej únie [nariadenie (ES) č. 1071/2009(
                  3
               )] o sankciách a najzávažnejších porušeniach predpisov, ako aj o plnení štyroch podmienok prístupu k povolaniu prevádzkovateľa cestnej osobnej dopravy (skutočné a stabilné miesto usadenia, bezúhonnosť, finančná spoľahlivosť a odborná spôsobilosť).

                  V protokole sa zavádza spoločný výbor na uľahčenie správy tohto protokolu. Ustanovenia týkajúce sa spoločného výboru zriadeného podľa dohody Interbus sa primerane vzťahujú na spoločný výbor zriadený podľa protokolu.

                  Podľa protokolu nemôže obdobie platnosti povolenia pre medzinárodnú pravidelnú a osobitnú pravidelnú dopravu presiahnuť obdobie piatich rokov.

                  Samotný protokol sa uzatvára na obdobie piatich rokov od nadobudnutia jeho platnosti. Obdobie platnosti tohto protokolu sa automaticky predĺži o ďalšie päťročné obdobia pre tie zmluvné strany, ktoré neoznámili, že s predĺžením nesúhlasia.

                  Na to, aby protokol vstúpil do platnosti pre tie zmluvné strany, ktoré ho uzatvorili, ratifikovali alebo k nemu pristúpili, sa vyžaduje, aby protokol uzatvorili, ratifikovali alebo k nemu pristúpili tri zmluvné strany Interbus (namiesto štyroch) vrátane Únie.

                  Lehota na podpísanie protokolu je dva roky odo dňa prijatia rozhodnutia Rady o podpise protokolu Európskou úniou.

                  Nadobudnutie platnosti protokolu sa skrátilo pre tie zmluvné strany, ktoré ho uzatvorili, ratifikovali alebo k nemu pristúpili, konkrétne od prvého dňa tretieho mesiaca do prvého dňa mesiaca nasledujúceho po mesiaci, v ktorom sa dosiahne požadovaný počet schválení alebo ratifikácií zo strany zmluvných strán.

                  Jedna zmluvná strana zmenila svoj názov na Severomacedónsku republiku, čo sa zohľadnilo aj v protokole.

               •Súlad s existujúcimi ustanoveniami v tejto oblasti politiky

                  Protokol je v súlade so spoločnou dopravnou politikou Únie. Zahŕňa príslušné časti nariadenia (ES) č. 1073/2009 (
                     4
                  ) upravené na účely mnohostrannej medzinárodnej dohody.

                  Protokolom sa stanovuje ďalšia harmonizácia rámca medzinárodnej pravidelnej a osobitnej pravidelnej autokarovej a autobusovej dopravy.

               •Súlad s ostatnými politikami Únie

                  Protokol je v súlade so susedskou politikou EÚ a jej vonkajšími vzťahmi.

                  Protokol je takisto v súlade s existujúcimi dohodami, ako sú dohody o colnej únii, predvstupové dohody, dohody o pridružení, a je určený na to, aby poskytoval regulačné prostredie, v ktorom EÚ a ostatné zmluvné strany dohody Interbus majú podľa jednotných pravidiel vzájomný prístup k trhom s medzinárodnou pravidelnou a osobitnou pravidelnou osobnou dopravou.

               •Fiškálne ustanovenia

                  V porovnaní s cieľmi dopravnej politiky, ktoré protokol presadzuje, je aproximácia colných a fiškálnych ustanovení v protokole z hľadiska ich cieľa a obsahu vo svojej podstate len druhotná a nepriama.

               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Získavanie a využívanie expertízy a posúdenie vplyvu

                  Komisia nevykonala posúdenie vplyvu, ani nevyužila externú expertízu. Rozšírenie dohody Interbus o medzinárodnú pravidelnú a osobitnú pravidelnú prepravu cestujúcich autokarmi a autobusmi by prispelo k rozšíreniu geografického rozsahu pôsobnosti vykonávania acquis Európskej únie v oblasti cestnej osobnej dopravy.

                  Hospodárske a sociálne vplyvy by boli prínosom pre odvetvie osobnej dopravy a cestovného ruchu. Zvýšený objem dopravy by mal pravdepodobne mierne vplyvy na životné prostredie.

               •Zjednodušenie

               Harmonizácia postupov na získanie povolenia pre medzinárodnú pravidelnú a osobitnú pravidelnú prepravu cestujúcich autokarmi a autobusmi by zjednodušila prevádzku takejto dopravy.

               3.PRÁVNE PRVKY NÁVRHU

               •Právny základ

               Právnym základom je Zmluva o fungovaní Európskej únie (ZFEÚ), a najmä hmotnoprávny základ v článku 91 v spojení s jej článkom 218 ods. 6 písm. a).

               •Výber nástroja

                  V článku 218 ods. 6 písm. a) ZFEÚ sa stanovuje, že uplatniteľným nástrojom je rozhodnutie Rady.

               4.VPLYV NA ROZPOČET

               Žiadny.

               5.NEPOVINNÉ PRVKY

               •Hodnotenie a podávanie správ

               V článku 16 protokolu sa stanovuje, že spoločný výbor zriadený podľa článku 18 protokolu má každých päť rokov hodnotiť fungovanie protokolu.

               •Ďalší postup

               Komisia sa domnieva, že treba začať postup, ktorého cieľom bude uzavrieť protokol. Komisia preto týmto predkladá Rade tento návrh rozhodnutia Rady o uzavretí nového protokolu o medzinárodnej pravidelnej a osobitnej pravidelnej preprave cestujúcich autokarmi a autobusmi k Dohode o medzinárodnej príležitostnej preprave cestujúcich autokarmi a autobusmi (dohoda Interbus).

               •Podrobné vysvetlenie konkrétnych ustanovení návrhu

               Osobitné ustanovenia navrhovaného rozhodnutia Rady:

               ·V článku 1 rozhodnutia Rady sa stanovuje uzavretie v mene Únie nového znenia protokolu k dohode Interbus o medzinárodnej pravidelnej a osobitnej pravidelnej preprave osôb autokarmi a autobusmi.

               ·Článok 2 sa týka právomoci uzavrieť protokol.

               ·V článku 3 sa stanovuje nadobudnutie účinnosti rozhodnutia Rady.

               Osobitné ustanovenia protokolu:

               ·V článku 1 sa vymedzuje rozsah pôsobnosti protokolu o medzinárodnej pravidelnej a osobitnej pravidelnej cestnej osobnej doprave s pôvodom alebo miestom určenia na území zmluvnej strany, kde je prevádzkovateľ usadený a kde sú vozidlá evidované, alebo cez ktoré prechádza trasa prepravy a cestujúci na nej nastupujú a vystupujú, alebo cez ktoré prechádza trasa prepravy bez toho, aby na nej cestujúci nastupovali alebo vystupovali. V článku sa odkazuje aj na dohody o partnerstve. Zakazuje sa akákoľvek forma kabotáže.

               ·Článok 2 je doložkou o nediskriminácii.

               ·V článku 3 sa vymedzujú pojmy.

               ·Článok 4 odkazuje na prílohu 1 k dohode Interbus o ustanoveniach vzťahujúcich sa na prevádzkovateľov cestnej osobnej dopravy.

               ·Článok 5 odkazuje na prílohu 2 k dohode Interbus o technických podmienkach, ktoré sa vzťahujú na vozidlá.

               ·Článok 6 obsahuje ustanovenia o medzinárodných pravidelných a osobitných pravidelných dopravných službách podliehajúcich povoleniu. Okrem iného sa ním umožňuje, aby zmluvné strany a členské štáty Európskej únie rozhodovali o poskytovaní pravidelných alebo osobitných pravidelných dopravných služieb medzi zmluvnými stranami, na ktoré sa vzťahujú dohody o partnerstve medzi prevádzkovateľmi obsluhujúcimi miesto pôvodu a miesto určenia týchto služieb. Prevádzkovatelia zmluvných strán alebo členských štátov Únie, cez ktoré prechádza trasa prepravy a cestujúci na nej nastupujú a vystupujú, by mali mať právo pristúpiť k takýmto partnerstvám, ak sa tak rozhodnú.

               ·V článku 7 sa uvádza, že oddiely V a VI dohody Interbus o sociálnych ustanoveniach a colných a fiškálnych ustanoveniach sa vzťahujú na tento protokol.

               ·V článku 8 sa stanovuje povoľujúci orgán, ktorý povolenia vydáva, príjemcovia povolení, obdobie platnosti povolenia, položky, ktoré sa majú uviesť v povolení, a použitie dodatočných vozidiel za dočasných a výnimočných okolností.

               ·V článku 9 sa vymedzuje postup na predkladanie žiadostí o povolenie.

               ·V článku 10 sa stanovuje autorizačný postup vrátane kontaktov medzi dotknutými príslušnými orgánmi, udeľovania povolenia a jediných dôvodov možného zamietnutia žiadosti.

               ·V článku 11 sa stanovujú pravidlá obnovenia alebo zmeny povolenia.

               ·V článku 12 sa stanovujú pravidlá, na základe ktorých uplynie platnosť povolenia.

               ·V článku 13 sa stanovujú povinnosti prevádzkovateľov dopravy.

               ·V článku 14 sa uvádza, že zmluvné strany by mali zabezpečiť, aby prevádzkovatelia dopravy dodržiavali príslušné ustanovenia.

               ·V článku 15 (v spojení s článkom 8 ods. 9) sa uvádza zoznam dokumentov, ktoré sa majú nachádzať vo vozidle. Tento zoznam dokumentov, ktoré sa majú nachádzať vo vozidle, je uvedený na strane 3 vzoru povolenia v prílohe 4 k protokolu.

               ·V článku 16 sa stanovuje obdobie platnosti protokolu (5 rokov) s automatickým predĺžením na ďalšie päťročné obdobia a pravidelným hodnotením fungovania protokolu.

               ·V článku 17 sa s niektorými úpravami primerane odkazuje na uplatňovanie ustanovení dohody Interbus, najmä pokiaľ ide o päťročné prechodné obdobie pre existujúce pravidelné a osobitné pravidelné služby cestnej osobnej dopravy v dvojstranných dohodách, ako aj o uzavretie, ratifikáciu alebo schválenie protokolu, jeho nadobudnutie platnosti, vypovedanie a jazyky. V tomto článku sa stanovuje aj zníženie počtu ratifikácií protokolu na nadobudnutie účinnosti zo štyroch (podľa dohody Interbus) na tri. Okrem toho by mal protokol nadobudnúť platnosť pre zmluvné strany, ktoré ho podpísali a schválili alebo ho ratifikovali, v prvý deň mesiaca nasledujúceho po mesiaci, v ktorom tri zmluvné strany vrátane Únie uložili svoje listiny o schválení alebo ratifikácii na Generálnom sekretariáte Rady Európskej únie.

               ·V článku 18 sa zriaďuje spoločný výbor na správu protokolu primerane s článkami 23 a 24 dohody Interbus.

               ·V článku 19 sa stanovuje postup v prípade, ak zmluvná strana protokolu, ktorá nie je členom Únie, pristupuje k Európskej únii.

               ·V článku 20 sa stanovuje obdobie na podpísanie dva roky odo dňa prijatia tohto rozhodnutia Rady Radou a uvádza sa v ňom, že protokol môžu uzavrieť, pristúpiť k nemu alebo ho ratifikovať len zmluvné strany dohody Interbus.

               ·V článku 21 sa stanovuje, že po nadobudnutí platnosti dohody môže ktorákoľvek zmluvná strana dohody Interbus pristúpiť k protokolu.

               ·V článku 22 sa stanovuje, že prílohy k protokolu sú jeho neoddeliteľnou súčasťou.

               ·V článku 23 sa stanovuje, že týmto protokolom sa nahrádza protokol o pravidelnej a osobitnej pravidelnej doprave, ktorý bol otvorený na podpis medzi 16. júlom a 16. aprílom 2019.

               ·Prílohy 1 a 2 k protokolu odkazujú na prílohy 1 a 2 k dohode Interbus.

               ·V prílohe 3 sa stanovuje vzor žiadosti o povolenie pre medzinárodnú pravidelnú alebo osobitnú pravidelnú cestnú osobnú dopravu.

               ·V prílohe 4 sa stanovuje vzor povolenia pre medzinárodnú pravidelnú alebo osobitnú pravidelnú cestnú osobnú dopravu.

               2020/0258 (NLE)

               Návrh

               ROZHODNUTIE RADY

               o uzavretí Protokolu k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúceho sa medzinárodnej pravidelnej a osobitnej pravidelnej prepravy cestujúcich autokarmi a autobusmi

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 v spojení s článkom 218 ods. 6 písm. a),

               so zreteľom na návrh Európskej komisie,

               so zreteľom na súhlas Európskeho parlamentu,

               keďže:

               (1)V súlade s rozhodnutím Rady (EÚ) 2020/[VLOŽIŤ ČÍSLO]
                  5
                z [VLOŽIŤ DÁTUM] bol protokol k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúci sa medzinárodnej pravidelnej a osobitnej pravidelnej prepravy cestujúcich autokarmi a autobusmi (ďalej len „protokol“) podpísaný [...] 2020 s výhradou jeho uzavretia k neskoršiemu dátumu.

               (2)Protokol by mal uľahčiť poskytovanie pravidelných a osobitných pravidelných dopravných služieb medzi zmluvnými stranami dohody Interbus, a tým medzi nimi zlepšiť prepojenie v osobnej doprave.

               (3)Aby sa uľahčilo jeho uplatňovanie, protokol do značnej miery odráža všeobecné pravidlá stanovené v dohode Interbus, najmä tie o fungovaní spoločného výboru.

               (4)Aby sa zabránilo prílišnému omeškaniu využívania výhod protokolu, stanovuje sa v ňom, že nadobudne platnosť pre zmluvné strany, ktoré ho schválili alebo ratifikovali, ak ho schválili alebo ratifikovali tri zmluvné strany vrátane Únie.

               (5)Protokol by sa mal preto schváliť v mene Únie,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje Protokol k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúci sa medzinárodnej pravidelnej a osobitnej pravidelnej prepravy cestujúcich autokarmi a autobusmi, ktorý nahrádza protokol k dohode Interbus, ktorý bol otvorený na podpis medzi 16. júlom 2018 a 16. aprílom 2019.

               Text protokolu je pripojený k tomuto rozhodnutiu.

               Článok 2

               Predseda Rady určí osobu oprávnenú uložiť v mene Európskej únie schvaľovaciu listinu stanovenú v článku 20 ods. 2 protokolu s cieľom vyjadriť súhlas Európskej únie s tým, že bude týmto protokolom viazaná.

               Článok 3

               Toto rozhodnutie nadobúda účinnosť dňom jeho prijatia
                  6
               .

               V Bruseli

                     Za Radu

                     predseda

                     (1)

                        Ú. v. EÚ L […], […], s. […].

                     (2)

                        Rozhodnutie Rady (EÚ) 2018/1195 zo 16. júla 2018 o podpise v mene Európskej únie Protokolu k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúceho sa medzinárodnej pravidelnej a osobitnej pravidelnej prepravy cestujúcich autokarmi a autobusmi (Ú. v. EÚ L 214, 23.8.2018, s. 3).

                     (3)

                        Nariadenie Európskeho parlamentu a Rady (ES) č. 1071/2009 z 21. októbra 2009, ktorým sa ustanovujú spoločné pravidlá týkajúce sa podmienok, ktoré je potrebné dodržiavať pri výkone povolania prevádzkovateľa cestnej dopravy, a ktorým sa zrušuje smernica Rady 96/26/ES (Ú. v. EÚ L 300, 14.11.2009, s. 51).

                     (4)

                        Nariadenie Európskeho parlamentu a Rady (ES) č. 1073/2009 z 21. októbra 2009 o spoločných pravidlách prístupu na medzinárodný trh autokarovej a autobusovej dopravy a o zmene a doplnení nariadenia (ES) č. 561/2006 (Ú. v. EÚ L 300, 14.11.2009, s. 88).

                     (5)

                        Rozhodnutie Rady (EÚ) 2020/[VLOŽIŤ ČÍSLO] o podpise Protokolu k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúceho sa medzinárodnej pravidelnej a osobitnej pravidelnej prepravy cestujúcich autokarmi a autobusmi (Ú. v. EÚ L, .2020, s.).

                     (6)

                        Deň nadobudnutia platnosti protokolu uverejní Generálny sekretariát Rady v Úradnom vestníku Európskej únie.

    ---documentbreak---

               EURÓPSKA KOMISIA
            V Bruseli18. 9. 2020
            COM(2020) 567 final
            PRÍLOHA
            k
            návrhu ROZHODNUTIA RADY
            o uzavretí protokolu k Dohode o medzinárodnej príležitostnej prepravecestujúcich autokarmi a autobusmi (dohoda Interbus) týkajúceho samedzinárodnej pravidelnej a osobitnej pravidelnej prepravy cestujúcich autokarmi a autobusmi

               PROTOKOL

               K DOHODE O MEDZINÁRODNEJ PRÍLEŽITOSTNEJ PREPRAVE

               CESTUJÚCICH AUTOKARMI A AUTOBUSMI (DOHODA INTERBUS) TÝKAJÚCEHO SA

               MEDZINÁRODNEJ PRAVIDELNEJ A OSOBITNEJ PRAVIDELNEJ PREPRAVY CESTUJÚCICH AUTOKARMI A AUTOBUSMI

               ZMLUVNÉ STRANY

               so zreteľom na snahu ďalej rozvíjať a podporovať medzinárodnú osobnú dopravu v Európe a uľahčiť jej organizáciu a fungovanie,

               so zreteľom na rastúci význam cestovného ruchu a snahu ďalej podporovať kultúrnu výmenu medzi zmluvnými stranami tohto protokolu,

               so zreteľom na Dohodu o medzinárodnej príležitostnej preprave cestujúcich autokarmi a autobusmi (dohoda Interbus)
                  1
               , v znení jej neskorších zmien, ktorá nadobudla platnosť 1. januára 2003
                  2
               ,

               so zreteľom na snahu rozšíriť rozsah pôsobnosti dopravných služieb v rámci dohody Interbus tak, aby sa vzťahoval aj na pravidelnú a osobitnú pravidelnú dopravu za určitých podmienok,

               keďže:

               (1)Rozsah pôsobnosti dohody Interbus by sa mal rozšíriť ustanoveniami, ktorými sa stanovujú postupy pre pravidelnú a osobitnú pravidelnú dopravu podliehajúcu povoleniu.

               (2)Zmluvné strany dohody Interbus by mali mať možnosť pristúpiť k tomuto protokolu, ktorý takéto ustanovenia obsahuje.

               (3)V tejto chvíli by sa mala liberalizácia pravidelnej a osobitnej pravidelnej dopravy podliehajúcej povoleniu uplatňovať len na služby s pôvodom alebo miestom určenia na území zmluvnej strany, kde je prevádzkovateľ cestnej dopravy usadený a kde sú evidované jeho vozidlá; výnimku tvoria dohody o partnerstve.

               (4)Hoci by sa mala vylúčiť možnosť prevádzkovania pravidelnej alebo osobitnej pravidelnej dopravy s pôvodom a miestom určenia na území jednej zmluvnej strany prevádzkovateľmi usadenými na území inej zmluvnej strany, takýmto prevádzkovateľom dopravy by sa malo umožniť vykonávať nástup a výstup cestujúcich na vopred určených zastávkach ako súčasť služby, pokiaľ neprepravujú cestujúcich medzi dvoma zastávkami v rámci územia jednej zmluvnej strany, ktorá nie je zmluvnou stranou, v ktorej je dopravca usadený.

               (5)Zásada nediskriminácie na základe štátnej príslušnosti alebo miesta usadenia prevádzkovateľa dopravy, pôvodu alebo miesta určenia autokaru a autobusu a poskytovaná služba by sa mala uplatňovať ako základné ustanovenie medzinárodnej cestnej osobnej dopravy.

               (6)Je nevyhnutné zabezpečiť jednotné vzory formulára žiadosti a povolenia pre medzinárodnú pravidelnú a osobitnú pravidelnú dopravu s cieľom uľahčiť a zjednodušiť postupy. S cieľom predísť rozdielnym interpretáciám by sa mali špecifikovať dokumenty, ktoré slúžia ako kontrolné požiadavky a nachádzajú sa vo vozidle a na požiadanie sa predkladajú oprávnenému kontrolnému inšpektorovi v súlade s týmto protokolom.

               (7)Povolením na medzinárodné pravidelné alebo osobitné pravidelné služby cestnej osobnej dopravy, ktoré schválili príslušné orgány všetkých príslušných zmluvných strán alebo členských štátov Európskej únie miesta pôvodu a miesta určenia týchto služieb a cez územie ktorých vedie trasa tejto služby v súlade s autorizačným postupom a ktoré udelil povoľujúci orgán miesta pôvodu alebo miesta určenia tejto služby, by sa mala umožniť prevádzka služieb medzi krajinami miesta pôvodu a miesta určenia danej trasy žiadateľovi – prevádzkovateľovi usadenému na území zmluvnej strany miesta pôvodu a miesta určenia týchto služieb alebo prevádzkovateľovi usadenému na území zmluvnej strany miesta pôvodu a miesta určenia poverenému inými prevádzkovateľmi na tieto účely alebo v prípade partnerstva alebo skupín. Toto povolenie by malo predstavovať jediné povolenie nevyhnutné na vykonávanie služieb. Na prekročenie území zmluvných strán alebo členských štátov Európskej únie alebo ich hraníc ako súčasť služieb bez ohľadu na to, či cestujúci na trase nastupujú alebo vystupujú na území zmluvnej strany alebo členského štátu Európskej únie, netreba žiadne osobitné povolenia.

               (8)Zmluvnej strane alebo členskému štátu Európskej únie by sa malo za určitých podmienok umožniť rozhodnúť o tom, že medzinárodná pravidelná a osobitná pravidelná doprava s pôvodom alebo miestom určenia na ich území by mala podliehať dohodám o partnerstve medzi prevádzkovateľmi miesta pôvodu a miesta určenia týchto služieb. Prevádzkovatelia usadení na území zmluvných strán alebo členských štátov Európskej únie, cez ktoré prechádza trasa prepravy a cestujúci na nej nastupujú a vystupujú, by mali mať právo k takýmto partnerstvám pristúpiť.

               (9)Je vhodné zriadiť spoločný výbor pre správu tohto protokolu s cieľom zabezpečiť jeho správne a jednotné presadzovanie a prispôsobiť prílohy vzhľadom na technický a legislatívny pokrok.

               (10)Je nevyhnutné, aby zmluvné strany uplatňovali jednotné sociálne opatrenia týkajúce sa práce posádok autokarov a autobusov v medzinárodnej cestnej doprave, ktoré sa riadia pravidlami zakotvenými v dohode Interbus, na ktorú sa tento protokol vzťahuje.

               (11)Podmienky pravidelnej a osobitnej pravidelnej dopravy by sa mali riadiť pravidlami, ktoré sú zakotvené v dohode Interbus, na ktorú sa tento protokol vzťahuje, a podliehajú osobitným pravidlám špecifikovaným v prílohe 1 k tomuto protokolu.

               (12)Harmonizácia technických podmienok uplatňovaných na autobusy a autokary prevádzkujúce medzinárodnú dopravu medzi zmluvnými stranami by sa mala riadiť pravidlami, ktoré sú zakotvené v dohode Interbus, na ktorú sa tento protokol vzťahuje, ako je špecifikované v prílohe 2 k tomuto protokolu,

               SA ROZHODLI stanoviť jednotné pravidlá pre medzinárodnú pravidelnú a osobitnú pravidelnú prepravu cestujúcich autokarmi a autobusmi a

               DOHODLI SA TAKTO:

               ODDIEL I

               ROZSAH PÔSOBNOSTI A VYMEDZENIE POJMOV

               Článok 1

               Rozsah pôsobnosti

               1.
                     Tento protokol sa uplatňuje na:

               a)
                     medzinárodnú cestnú prepravu cestujúcich akejkoľvek štátnej príslušnosti pravidelnou a osobitnou pravidelnou prepravou autokarmi a autobusmi:

               i)
                     medzi územiami dvoch zmluvných strán a, ak by si to takáto doprava vyžadovala, aj cez územie inej zmluvnej strany alebo nezmluvnej strany,

               ii)
                     vykonávanú za poplatok alebo úhradu jedným alebo viacerými prevádzkovateľmi dopravy, ktorí sú usadení na území zmluvnej strany miesta pôvodu alebo miesta určenia služby a v prípade partnerstva aj jedným alebo viacerými prevádzkovateľmi, ktorí sú usadení na území zmluvnej strany alebo členských štátov Európskej únie, cez ktoré prechádza trasa prepravy a cestujúci na nej nastupujú a vystupujú, ak sa tak rozhodnú, v súlade s platnými právnymi predpismi, a ak sú držiteľmi licencie na vykonávanie prepravy cestujúcich medzinárodnou pravidelnou a osobitnou pravidelnou prepravou autokarmi a autobusmi,

               iii)
                     s použitím autobusov a autokarov evidovaných na území zmluvnej strany, na ktorom je prevádzkovateľ dopravy usadený;

               b)
                     jazdy prázdnych autobusov a autokarov vykonávajúcich tieto dopravné služby.

               2.
                     Žiadne z ustanovení tohto protokolu sa nesmie vykladať ako poskytnutie možnosti prevádzkovania pravidelnej alebo osobitnej pravidelnej dopravy s miestom pôvodu a určenia na území tej istej zmluvnej strany prevádzkovateľmi usadenými na území inej zmluvnej strany (kabotáž).

               3.
                     V súlade s odsekom 1 a s výhradou odseku 2 platí, že pokiaľ je preprava súčasťou služby prevádzkovanej na územie alebo z územia, na ktorom je prevádzkovateľ dopravy usadený, cestujúci môžu na trase nastupovať alebo vystupovať na území ktorejkoľvek zmluvnej strany, ktorá povoľuje zastavovať na svojom území.

               4.
                     Tento protokol sa neuplatňuje na:

               a)použitie autobusov a autokarov určených na prepravu cestujúcich, ak sa tieto používajú na prepravu tovaru na komerčné účely;

               b)dopravu na vlastnú potrebu.

               Článok 2

               Nediskriminácia

               Zmluvné strany zabezpečia, aby sa v tomto protokole uplatňovala zásada nediskriminácie na základe štátnej príslušnosti alebo miesta usadenia prevádzkovateľa dopravy a miesta pôvodu alebo určenia autokaru alebo autobusu a poskytovanej služby.

               Článok 3

               Vymedzenie pojmov

               1.
                     Na účely tohto protokolu sa uplatňuje vymedzenie pojmov uvedené v článku 3 dohody Interbus.

               2.
                     Bez toho, aby bol dotknutý odsek 1 sa na účely tohto protokolu uplatňuje toto dodatočné vymedzenie pojmov:

               a)„dohoda Interbus“ je Dohoda o medzinárodnej príležitostnej preprave cestujúcich autokarmi a autobusmi
                  3
               , v znení jej neskorších zmien, ktorá nadobudla platnosť 1. januára 2003
                  4
               ;

               b)„partnerstvo“ je akákoľvek dohoda alebo iné zmluvné dojednanie akéhokoľvek druhu, na základe ktorých sa ich strany, známe ako partneri, zaväzujú spolupracovať, pokiaľ ide o služby, ktoré majú poskytovať;

               c)„pridružený podnik“ je podnik, v ktorom majú účasť jeden alebo viacero podnikov (materský podnik alebo podniky), a na ktorých prevádzkovú a finančnú politiku má tento iný podnik alebo tieto iné podniky podstatný vplyv;

               d)„skupina“ je:

               i)
                     jeden alebo viacero pridružených podnikov a ich materský podnik alebo podniky alebo

               ii)
                     jeden alebo viacero pridružených podnikov, ktoré majú spoločný materský podnik alebo podniky.

               ODDIEL II

               PODMIENKY PRE PREVÁDZKOVATEĽOV CESTNEJ OSOBNEJ DOPRAVY

               Článok 4

               Zmluvné strany uplatňujú ustanovenia uvedené v prílohe 1.

               ODDIEL III

               TECHNICKÉ PODMIENKY VOZIDIEL

               Článok 5

               Autobusy a autokary používané na prevádzkovanie medzinárodnej pravidelnej alebo osobitnej pravidelnej dopravy, na ktoré sa vzťahuje tento protokol, musia spĺňať technické normy uvedené v prílohe 2.

               ODDIEL IV

               PRÍSTUP NA TRH

               Článok 6

               Medzinárodná pravidelná a osobitná pravidelná doprava podliehajúca povoleniu

               1.
                     Pravidelné dopravné služby sú prístupné pre všetkých, pod podmienkou povinnej rezervácie, ak je to potrebné.

               2.
                     Pravidelná a osobitná pravidelná doprava podlieha povoleniu v súlade s oddielom VI.

               3.
                     Pravidelný charakter dopravy nesmie byť ovplyvnený nijakými úpravami prevádzkových podmienok dopravy.

               4.
                     Organizovanie súbežnej alebo dočasnej prepravy, ktorá sa poskytuje rovnakej cieľovej skupine ako existujúca pravidelná doprava, nezastavovanie na niektorých zastávkach a zastavovanie na ďalších zastávkach v súčasnej pravidelnej doprave sa riadi rovnakými pravidlami, aké sa uplatňujú na existujúcu pravidelnú dopravu.

               5.
                     V súlade s uplatniteľnými pravidlami hospodárskej súťaže zmluvná strana alebo členský štát Európskej únie môže v jednotlivých prípadoch bez diskriminácie rozhodnúť, že medzinárodná pravidelná a osobitná pravidelná cestná osobná doprava s pôvodom alebo miestom určenia je na ich území predmetom dohôd o partnerstve medzi prevádzkovateľmi usadenými na území zmluvnej strany alebo členského štátu Európskej únie miesta pôvodu a určenia tejto služby.

               Prevádzkovatelia usadení na území zmluvných strán a členských štátov Európskej únie, cez ktoré prechádza trasa prepravy a cestujúci na nej nastupujú a vystupujú, majú právo k takýmto partnerstvám pristúpiť, ak sa tak rozhodnú.

               Dané zmluvné strany a členské štáty Európskej únie informujú spoločný výbor ustanovený v článku 18 tohto protokolu o všetkých takýchto prijatých rozhodnutiach s ich odôvodneniami.

               6.
                     V súlade s uplatniteľnými pravidlami hospodárskej súťaže môžu prevádzkovatelia na dobrovoľnom základe vytvoriť partnerstvá na účely vykonávania pravidelnej alebo osobitnej pravidelnej dopravy. Na týchto partnerstvách sa môžu zúčastniť títo prevádzkovatelia:

               a)
                     prevádzkovatelia usadení na území zmluvných strán alebo členského štátu Európskej únie miesta pôvodu alebo určenia prepravy;

               b)
                     prevádzkovatelia usadení na území zmluvných strán alebo členských štátov Európskej únie, cez ktoré prechádza trasa prepravy a cestujúci na nej nastupujú a vystupujú.

               ODDIEL V

               SOCIÁLNE, COLNÉ A FIŠKÁLNE USTANOVENIA

               Článok 7

               Oddiel V (sociálne opatrenia) a oddiel VI (colné a finančné ustanovenia) dohody Interbus sa uplatňujú na tento protokol.

               ODDIEL VI

               POVOLENIE NA MEDZINÁRODNÚ PRAVIDELNÚ A OSOBITNÚ PRAVIDELNÚ DOPRAVU

               Článok 8

               Charakter povolenia

               1.
                     Povolenie na medzinárodnú pravidelnú a osobitnú pravidelnú osobnú dopravu musí byť vydané príslušným orgánom zmluvnej strany, na území ktorej je prevádzkovateľ usadený (ďalej len „povoľujúci orgán“).

               2.
                     Ak je prevádzkovateľ usadený v Európskej únii, povoľujúcim orgánom je príslušný orgán členského štátu miesta pôvodu alebo určenia služby.

               3.
                     V prípade skupiny prevádzkovateľov, ktorí zamýšľajú prevádzkovať medzinárodnú pravidelnú alebo osobitnú pravidelnú dopravu, a v prípade partnerstva medzi podnikmi (prevádzkovateľmi) z najmenej dvoch zmluvných strán, na území ktorých cestujúci nastupujú a vystupujú, je povoľujúcim orgánom príslušný orgán, ktorému je žiadosť určená v súlade s článkom 9 ods. 1 druhým pododsekom.

               4.
                     Povolenia sa vydávajú na meno prevádzkovateľa a sú neprenosné na iné osoby. Prevádzkovateľ, ktorý dostal povolenie, však môže so súhlasom povoľujúceho orgánu vykonávať dopravu prostredníctvom subdodávateľa, ak je táto možnosť v súlade s právnymi predpismi zmluvnej strany. V tomto prípade sa v povolení vyznačí meno subdodávateľa a jeho úloha. Subdodávateľ musí spĺňať podmienky uvedené v článkoch 1, 4, 5 a, pokiaľ ide o sociálne ustanovenia, v článku 7, ako aj v prílohách 1 a 2.

               V prípade skupiny prevádzkovateľov, ktorí zamýšľajú prevádzkovať medzinárodnú pravidelnú alebo osobitnú pravidelnú dopravu, sa povolenie vydá na mená všetkých podnikov skupiny a musia sa v ňom uvádzať mená všetkých prevádzkovateľov. Povolenie dostane podnik, ktorého ostatní prevádzkovatelia na tieto účely poverili a ktorý požiadal o povolenie, kým ostatným podnikom sa poskytnú overené kópie.

               V prípade partnerstva sa vydá každému partnerskému podniku originál povolenia, v ktorom sa uvádza názov každého podniku, na ktorý sa toto povolenie vzťahuje.

               Ak medzinárodnú pravidelnú alebo osobitnú pravidelnú dopravu prevádzkuje skupina alebo partnerstvo tak, ako je to uvedené v druhom a treťom pododseku, rozhodnutie o skutočnom delení výkonu v doprave medzi zúčastnenými prevádzkovateľmi je ponechané na uvážení samotných prevádzkovateľov.

               5.
                     Platnosť povolenia nesmie byť viac ako päť rokov. Na požiadanie žiadateľa alebo po vzájomnej dohode príslušných orgánov zmluvných strán, na ktorých území nastupujú alebo vystupujú cestujúci, sa môže obdobie platnosti povolenia skrátiť.

               6.
                     V povoleniach sa uvádzajú tieto údaje:

               a)druh dopravnej služby;

               b)dopravná trasa, najmä s uvedením miesta odchodu a cieľového miesta;

               c)obdobie platnosti povolenia;

               d)zastávky a cestovný poriadok.

               7.
                     Povolenia musia byť v súlade so vzorom uvedeným v prílohe 4.

               8.
                     V súlade s článkom 1 ods. 2. povolenia oprávňujú ich držiteľov na prevádzkovanie medzinárodnej pravidelnej a/alebo osobitnej pravidelnej dopravy na územiach všetkých zmluvných strán, cez ktoré prechádza ich trasa.

               9.
                     Prevádzkovateľ pravidelnej alebo osobitnej pravidelnej dopravnej služby môže použiť dodatočné vozidlá na zvládnutie dočasných a výnimočných situácií. Takéto dodatočné vozidlá sa môžu používať len za rovnakých podmienok, ako sú podmienky stanovené v povolení uvedenom v odseku 6.

               Okrem dokumentov uvedených v článku 15 v takomto prípade prevádzkovateľ zabezpečí, aby sa vo vozidle nachádzala a na požiadanie oprávneného kontrolného inšpektora predložila kópia zmluvy alebo rovnocenný dokument medzi prevádzkovateľom medzinárodnej pravidelnej alebo osobitnej pravidelnej dopravy a podnikom, ktorý poskytol dodatočné vozidlá.

               Článok 9

               Predkladanie žiadosti o povolenie na medzinárodnú pravidelnú a osobitnú pravidelnú dopravu

               1.
                     Žiadosti o povolenie na medzinárodnú pravidelnú a osobitnú pravidelnú dopravu prevádzkovateľ predkladá príslušnému povoľujúcemu orgánu.

               Predkladá sa len jedna žiadosť za každú službu. V prípadoch uvedených v článku 8 ods. 3 žiadosť predkladá prevádzkovateľ, ktorého ostatní prevádzkovatelia poverili na tieto účely.

               Žiadosť sa zasiela príslušnému povoľujúcemu orgánu zmluvnej strany, v ktorej je usadený prevádzkovateľ predkladajúci žiadosť.

               2.
                     Žiadosti o povolenie sa predkladajú na základe vzoru uvedeného v prílohe 3.

               3.
                     Osoby žiadajúce o povolenie poskytnú akékoľvek ďalšie informácie, ktoré považujú za relevantné, alebo ktoré požaduje povoľujúci orgán, najmä dokumenty uvedené v prílohe 3.

               Článok 10

               Autorizačný postup

               1.
                     Povolenie sa vydáva po dohode s príslušnými orgánmi všetkých zmluvných strán, na území ktorých cestujúci nastupujú alebo vystupujú. Povoľujúci orgán zašle týmto príslušným orgánom, ako aj príslušným orgánom zmluvných strán, cez územia ktorých prechádza trasa bez nastupovania alebo vystupovania cestujúcich, kópiu žiadosti spolu s kópiami akejkoľvek inej príslušnej dokumentácie a s jeho posúdením.

               Vo vzťahu k Európskej únii sa za príslušné orgány uvedené v prvom pododseku považujú orgány tých členských štátov, na území ktorých cestujúci nastupujú alebo vystupujú a cez územia ktorých prechádza trasa bez nastupovania alebo vystupovania cestujúcich.

               2.
                     Príslušné orgány zmluvných strán, ktorých súhlas sa požadoval, oznámia do štyroch mesiacov povoľujúcemu orgánu svoje rozhodnutie týkajúce sa žiadosti. Táto lehota sa počíta od dátumu doručenia žiadosti o súhlas, ktorý je uvedený na potvrdení o prijatí žiadosti. Ak je rozhodnutie príslušných orgánov zmluvnej strany, ktorej súhlas sa požadoval, záporné, musí obsahovať riadne odôvodnenie. Ak povoľujúci orgán nedostane do štyroch mesiacov odpoveď, považuje sa to za súhlasné stanovisko konzultovaných príslušných orgánov a povoľujúci orgán môže udeliť povolenie.

               Príslušné orgány zmluvných strán, cez územia ktorých prechádza trasa bez nastupovania alebo vystupovania cestujúcich, môžu v lehote stanovenej v prvom pododseku oznámiť povoľujúcemu orgánu svoje pripomienky.

               3.
                     Povoľujúci orgán rozhodne o žiadosti najneskôr do šiestich mesiacov od dátumu predloženia žiadosti dopravcom
                  5
               .

               4.
                     Povolenie sa udelí okrem prípadov, keď:

               a)žiadateľ nie je schopný zabezpečiť dopravnú službu, ktorá je predmetom žiadosti, s vybavením, ktoré má priamo k dispozícii;

               b)žiadateľ nesplnil požiadavky vnútroštátnych alebo medzinárodných právnych predpisov pre cestnú dopravu, a najmä podmienky a požiadavky týkajúce sa povolení na medzinárodnú osobnú cestnú dopravu, alebo sa dopustil závažných porušení právnych predpisov zmluvnej strany v oblasti cestnej dopravy, najmä s ohľadom na pravidlá uplatniteľné na vozidlá a čas jazdy a odpočinku pre vodičov;

               c)v prípade žiadosti o obnovenie povolenia neboli splnené podmienky povolenia;

               d)zmluvná strana rozhodne na základe podrobnej analýzy, že by príslušná dopravná služba závažne ovplyvnila na príslušných priamych úsekoch životaschopnosť porovnateľnej dopravnej služby, na ktorú sa vzťahuje jedna alebo viacero zmlúv o službách vo verejnom záujme podľa práva zmluvnej strany. V takom prípade zmluvná strana stanoví nediskriminačné kritériá na určenie toho, či by požadovaná dopravná služba závažne ovplyvnila životaschopnosť uvedenej porovnateľnej dopravnej služby a oznámi ich ostatným zmluvným stranám uvedeným v článku 10 ods. 1;

               e)zmluvná strana rozhodne na základe podrobnej analýzy, že hlavným účelom dopravy nie je preprava cestujúcich medzi zastávkami, ktoré sa nachádzajú na území rôznych zmluvných strán.

               Ak je v prípade existujúcej medzinárodnej autokarovej a autobusovej dopravy na príslušných priamych úsekoch závažne ovplyvnená životaschopnosť porovnateľnej dopravy, na ktorú sa vzťahuje jedna alebo viac zmlúv o službách vo verejnom záujme, ktoré sú v súlade s právom zmluvnej strany, v dôsledku výnimočných okolností, ktoré nebolo možné predvídať v čase udelenia povolenia, zmluvná strana môže po dohode s ostatnými zmluvnými stranami podľa článku 10 ods. 1 pozastaviť platnosť povolenia alebo odňať povolenie na prevádzkovanie medzinárodnej autokarovej a autobusovej dopravy šesť mesiacov po oznámení takéhoto rozhodnutia prevádzkovateľovi.

               To, že prevádzkovateľ ponúka nižšie ceny než ostatní cestní prevádzkovatelia, alebo to, že prepravu na príslušnom spoji už vykonávajú iní cestní prevádzkovatelia, nie je samo osebe dôvodom na zamietnutie žiadosti.

               5.
                     Povoľujúci orgán a príslušné orgány všetkých zmluvných strán zapojené do postupu dosiahnutia dohody podľa odseku 1 môžu zamietnuť žiadosti len na základe dôvodov stanovených v tomto protokole.

               6.
                     Po ukončení postupu stanoveného v odsekoch 1 až 5 tohto článku povoľujúci orgán udelí povolenie alebo formálne žiadosť zamietne.

               V rozhodnutí o zamietnutí žiadosti sú uvedené dôvody zamietnutia. Zmluvné strany zabezpečia, aby dopravné podniky mali možnosť vzniesť námietky, ak ich žiadosť bola zamietnutá.

               Povoľujúci orgán informuje všetky príslušné orgány uvedené v odseku 1 o svojom rozhodnutí a pošle im kópiu každého povolenia.

               Článok 11

               Obnovenie a zmena povolenia

               1.
                     Článok 10 sa primerane uplatňuje na žiadosti o obnovenie povolení alebo o zmenu podmienok, za ktorých sa musí vykonávať doprava podliehajúca povoleniu.

               2.
                     V prípade menšej zmeny prevádzkových podmienok, najmä úpravy intervalov, cestovného a cestovných poriadkov, povoľujúci orgán len poskytne informáciu o zmene ostatným dotknutým zmluvným stranám. Za menšiu zmenu sa nepovažuje zmena cestovných poriadkov alebo intervalov, ktorá má vplyv na načasovanie kontrol na hraniciach medzi zmluvnými stranami alebo hranicami tretích krajín.

               3.
                     Príslušné zmluvné strany sa môžu dohodnúť, že povoľujúci orgán sám rozhodne o zmenách podmienok, za ktorých sa bude doprava prevádzkovať.

               Článok 12

               Uplynutie platnosti povolenia

               1.
                     Platnosť povolenia na medzinárodnú pravidelnú a osobitnú pravidelnú dopravu uplynie na konci obdobia jeho platnosti alebo tri mesiace po tom, ako povoľujúci orgán dostane od držiteľa povolenia oznámenie o jeho zámere ukončiť prevádzkovanie dopravy. Takéto oznámenie obsahuje náležité odôvodnenie.

               2.
                     Tam, kde prestal existovať dopyt po doprave, je lehota na oznámenie stanovená v odseku 1 jeden mesiac.

               3.
                     Povoľujúci orgán informuje príslušné orgány ostatných dotknutých zmluvných strán o tom, že platnosť povolenia uplynula.

               4.
                     Držiteľ povolenia informuje vhodným spôsobom dotknutých užívateľov dopravy o zrušení dopravy, a to jeden mesiac vopred.

               Článok 13

               Povinnosti prevádzkovateľov dopravy

               1.
                     Okrem prípadu vyššej moci prevádzkovateľ medzinárodnej pravidelnej alebo osobitnej pravidelnej dopravy začne dopravu poskytovať bezodkladne, a až do uplynutia platnosti povolenia vykonáva všetky opatrenia na zabezpečenie dopravy, ktorá spĺňa štandardy plynulosti, pravidelnosti a kapacity a podmienky v súlade s článkom 8 ods. 6.

               2.
                     Prevádzkovateľ musí zverejniť trasu dopravnej služby, autobusové zastávky, cestovný poriadok, cestovné a prepravné podmienky tak, aby zabezpečil, že tieto informácie sú jednoducho prístupné pre všetkých užívateľov.

               3.
                     Dotknuté zmluvné strany majú možnosť vykonať zmeny prevádzkových podmienok upravujúcich medzinárodnú pravidelnú alebo osobitnú pravidelnú dopravu na základe spoločnej dohody a po dohode s držiteľom povolenia.

               ODDIEL VII

               USTANOVENIA URČENÉ NA ZABEZPEČENIE DODRŽIAVANIA TOHTO PROTOKOLU

               Článok 14

               Príslušné orgány zmluvných strán zabezpečia, aby prevádzkovatelia dopravy spĺňali požiadavky ustanovení tohto protokolu.

               Článok 15

               1.
                     Bez toho, aby bol dotknutý článok 8 ods. 9, sa musí vo vozidle nachádzať a na požiadanie oprávneného kontrolného inšpektora predložiť povolenie na prevádzkovanie medzinárodnej pravidelnej alebo osobitnej pravidelnej dopravy alebo jeho overená kópia a licencia prevádzkovateľa na medzinárodnú cestnú prepravu cestujúcich vydaná v súlade s vnútroštátnymi právnymi predpismi a právnymi predpismi Európskej únie alebo jej overená kópia.

               2.
                     Bez toho, aby bol dotknutý odsek 1, ako aj článok 8 ods. 9, sa v prípade osobitnej pravidelnej dopravy musí vo vozidle nachádzať a na požiadanie oprávneného kontrolného inšpektora predložiť ako kontrolný dokument zmluva medzi organizátorom a prevádzkovateľom dopravy alebo jej kópia, ako aj dokument potvrdzujúci, že cestujúci predstavujú osobitnú kategóriu cestujúcich s vylúčením ostatných cestujúcich na účely osobitnej pravidelnej dopravy.

               ODDIEL VIII

               VŠEOBECNÉ A ZÁVEREČNÉ USTANOVENIA

               Článok 16

               Trvanie platnosti protokolu – Hodnotenie fungovania protokolu

               1.
                     Tento protokol sa uzatvára na obdobie piatich rokov, počínajúc dňom nadobudnutia jeho platnosti.

               2.
                     Trvanie platnosti protokolu sa automaticky predĺži na ďalšie päťročné obdobia pre tie zmluvné strany, ktoré neoznámili, že s predĺžením nesúhlasia. V tomto prípade príslušná zmluvná strana oznámi depozitárovi svoj zámer podľa článku 31 dohody Interbus.

               3.
                     Pred ukončením každého päťročného obdobia spoločný výbor uvedený v článku 18 tohto protokolu ohodnotí jeho fungovanie, podľa možnosti spolu s hodnotením samotnej dohody Interbus.

               Článok 17

               Dvojstranné dohody, ratifikácia alebo schválenie a depozitár protokolu, nadobudnutie platnosti protokolu, vypovedanie a jazyky

               1.
                     Ustanovenia článkov 25, 27, 28, 31 a 34 dohody Interbus sa primerane uplatňujú na tento protokol s výhradou týchto zmien:

               a)číslice „štyri“ a „štvrtý“ uvedené v článku 28 ods. 1 dohody Interbus sa nahrádzajú číslicami „tri“ a „tretí“ v uvedenom poradí;

               b)tento protokol nadobúda platnosť pre zmluvné strany, ktoré ho podpísali a schválili alebo ho ratifikovali, v prvý deň mesiaca nasledujúceho po mesiaci, v ktorom tri zmluvné strany vrátane Únie uložili svoje listiny o schválení alebo ratifikácii na Generálnom sekretariáte Rady Európskej únie.

               2.
                     Ustanoveniami tohto protokolu sa nahradia príslušné ustanovenia dohôd, ktoré boli uzavreté medzi zmluvnými stranami, ako aj medzi zmluvnými stranami a členskými štátmi Európskej únie.

               Bez ohľadu na článok 25 dohody Interbus sa príslušné ustanovenia existujúcich dohôd medzi zmluvnými stranami, ako aj medzi zmluvnými stranami a členskými štátmi Európskej únie môžu zachovať počas obdobia piatich rokov uvedeného v článku 8 ods. 5, ktoré sa počíta od momentu nadobudnutia platnosti tohto protokolu pre príslušné zmluvné strany.

               Článok 18

               Spoločný výbor

               1.
                     Na uľahčenie správy tohto protokolu sa týmto zriaďuje spoločný výbor. Spoločný výbor sa skladá zo zástupcov zmluvných strán.

               2.
                     Články 23 a 24 dohody Interbus sa primerane uplatňujú na tento protokol.

               Článok 19

               Pristúpenie zmluvnej strany, ktorá nie je členom Únie, k Európskej únii

               1.
                     Spoločný výbor uvedený v článku 18 musí byť informovaný o každej žiadosti zmluvnej strany alebo tretieho štátu o členstvo v Európskej únii.

               2.
                     Európska únia oznámi zmluvným stranám každé pristúpenie jednej zo zmluvných strán k Únii.

               3.
                     Zmluvná strana tohto protokolu, ktorá pristúpila k Európskej únii, sa považuje za členský štát Európskej únie a nie za samostatnú zmluvnú stranu tohto protokolu odo dňa pristúpenia.

               4.
                     Zmluvné strany preskúmajú účinok takéhoto pristúpenia na tento protokol v rámci spoločného výboru. V tejto súvislosti spoločný výbor rozhodne o akýchkoľvek potrebných úpravách alebo prechodných opatreniach.

               Článok 20

               Podpis

               1.
                     Tento protokol je otvorený na podpis v Bruseli na Generálnom sekretariáte Rady Európskej únie, ktorý vystupuje ako depozitár protokolu, na obdobie dvoch rokov odo dňa prijatia rozhodnutia Rady Európskej únie o podpise tohto protokolu Európskou úniou. Depozitár včas oznámi tento dátum všetkým zmluvným stranám.

               2.
                     Podpísať tento protokol, pristúpiť k nemu alebo ho ratifikovať smú len zmluvné strany dohody Interbus. Nástroje na podpísanie, listiny o pristúpení alebo ratifikačné listiny budú uložené u depozitára, ktorý bude o tomto informovať ostatné zmluvné strany.

               Článok 21

               Pristúpenie

               Každá zmluvná strana dohody Interbus môže po nadobudnutí platnosti tohto protokolu k nemu pristúpiť.

               Článok 30 ods. 3 a 4 dohody Interbus sa primerane uplatňujú na tento protokol.

               Článok 22

               Prílohy

               Prílohy k tomuto protokolu sú jeho neoddeliteľnou súčasťou.

               Článok 23

               Nahradenie predchádzajúceho protokolu

               Týmto protokolom sa nahrádza protokol k Dohode o medzinárodnej príležitostnej preprave cestujúcich autokarmi a autobusmi (dohoda Interbus) týkajúci sa medzinárodnej pravidelnej a osobitnej pravidelnej prepravy cestujúcich autokarmi a autobusmi, ktorý bol otvorený na podpis od 16. júla 2018 do 16. apríla 2019. Predchádzajúci protokol už nemá žiadnu právnu hodnotu.

               V Bruseli

               NA DÔKAZ TOHO splnomocnení zástupcovia podpísali tento protokol.

               Za Európsku úniu

               Za Albánsku republiku

               Za Bosnu a Hercegovinu

               Za Moldavskú republiku

               Za Čiernu Horu

               Za Severomacedónsku republiku

               Za Tureckú republiku

               Za Ukrajinu

               PRÍLOHA 1

               Podmienky, ktoré sa vzťahujú na prevádzkovateľov cestnej osobnej dopravy

               Na tento protokol sa uplatňuje príloha 1 k dohode Interbus za týchto podmienok:

               Nariadenie Európskeho parlamentu a Rady (ES) č. 1071/2009 z 21. októbra 2009, ktorým sa ustanovujú spoločné pravidlá týkajúce sa podmienok, ktoré je potrebné dodržiavať pri výkone povolania prevádzkovateľa cestnej dopravy, a ktorým sa zrušuje smernica Rady 96/26/ES (Ú. v. EÚ L 300, 14.11.2009, s. 51), naposledy zmenené nariadením Rady (EÚ) č. 517/2013 z 13. mája 2013 (Ú. v. EÚ L 158, 10.6.2013, s. 1), sa uplatňuje na tento protokol s výnimkou článku 16 ods. 5 až 7, ako aj článkov 18 až 21, článku 23 a článkov 25 až 28. Práva a povinnosti členských štátov Európskej únie sa primerane uplatňujú na zmluvné strany.

               Nariadenie Európskeho parlamentu a Rady (EÚ) č. 181/2011 zo 16. februára 2011 o právach cestujúcich v autobusovej a autokarovej doprave a o zmene a doplnení nariadenia (ES) č. 2006/2004 (Ú. v. EÚ L 55, 28.2.2011, s. 1) sa uplatňuje na tento protokol s výnimkou článku 3 písm. a) a b), posledných dvoch viet článku 12, článku 18, článku 28 ods. 2, článkov 29 a 30, poslednej vety článku 31 a článku 32. Práva a povinnosti členských štátov Európskej únie sa primerane uplatňujú na zmluvné strany.

               ________________

               PRÍLOHA 2

               Technické normy pre autobusy a autokary

               Na tento protokol sa uplatňuje príloha 2 k dohode Interbus.

               ________________

               PRÍLOHA 3

               Vzor žiadosti o povolenie na medzinárodnú pravidelnú a osobitnú pravidelnú dopravu

               (Biely papier – formát A4)

                        (Znenie v úradnom jazyku/úradných jazykoch alebo v jednom z úradných jazykov zmluvných strán, na území ktorých sa podáva žiadosť)

               FORMULÁR ŽIADOSTI O POVOLENIE ALEBO OBNOVENIE POVOLENIA NA PREVÁDZKOVANIE MEDZINÁRODNEJ PRAVIDELNEJ DOPRAVY ALEBO MEDZINÁRODNEJ OSOBITNEJ PRAVIDELNEJ DOPRAVY(
                  6
               )

               Začatie prevádzky pravidelnej dopravy
                     □

               Začatie prevádzky osobitnej pravidelnej dopravy
                     □

               Obnovenie povolenia na prevádzku dopravy

                     □

               Zmena podmienok povolenia na prevádzku dopravy
                     □

               autokarmi alebo autobusmi medzi zmluvnými stranami podľa protokolu o medzinárodnej pravidelnej a osobitnej pravidelnej preprave cestujúcich autokarmi a autobusmi k Dohode o medzinárodnej príležitostnej preprave cestujúcich autokarmi a autobusmi (dohoda Interbus).

               ………………………………………………………………………………………………………........

               (Povoľujúci orgán)

               1.Priezvisko a krstné meno alebo obchodný názov žiadateľa – prevádzkovateľa dopravy; v prípade žiadosti zo strany skupiny prevádzkovateľov alebo v rámci partnerstva sa uvedie meno prevádzkovateľa, ktorého ostatní prevádzkovatelia poverili podaním žiadosti:

               ………………………………………………………………………………………………………........

               ………………………………………………………………………………………………………........

               2.Dopravu bude vykonávať (1)

               prevádzkovateľ □ skupina prevádzkovateľov □ partnerstvo □ subdodávateľ □

               3.Názov a adresa prevádzkovateľa alebo v prípade skupiny prevádzkovateľov alebo partnerstva, názvy všetkých prevádzkovateľov skupiny alebo partnerstva; taktiež názvy všetkých subdodávateľov (
                  7
               )

               3.1.…………………………………………………..………. tel. ………………….…….…

               3.2.…………………………………………………..………. tel. ………………….…….…

               3.3.………………………………………………………....... tel. ………………….....….…

               3.4.…………………………………………………………... tel. ……………………......…

               (Druhá strana žiadosti o povolenie alebo obnovenie povolenia)

               4.V prípade osobitnej pravidelnej dopravy:

               4.1.Kategória cestujúcich: (
                  8
               ) zamestnanci □ žiaci/študenti □ iné □

               5.Dĺžka trvania platnosti požadovaného povolenia alebo dátum ukončenia dopravy:

               ………………………………………………………………………………………………….........

               6.Hlavná trasa dopravy (podčiarknite miesta, kde cestujúci nastupujú a vystupujú, uveďte úplnú adresu): (
                  9
               )

               ……………………………………………………………………………………………...……….........

               …..………………………………………………………………………………………………...............

               …………………………………………………………………………………………………….............

               7.Dĺžka trvania dopravy: …………………………………………………………………….…….

               …………………………………………………………………………………………………..………....

               …………………………………………………………………………………………………..………....

               8.Frekvencia (denne, týždenne atď.): ………………………………………………………...…….

               9.Cestovné............................................ Pripája sa v prílohe.

               10.Priložte jazdný plán, aby bolo možné overiť súlad s medzinárodnými pravidlami o čase jazdy a čase odpočinku.

               11.Počet povolení alebo overených kópií požadovaných povolení: (
                  10
               )

               …………………………………………………………………………………………………….........

               12.Ďalšie informácie:

               ………………………………………………………………………………………………........…….

               (Miesto a dátum)
                     (Podpis žiadateľa)

               ………………………………………………………………………………………………………….

               Žiadateľ by mal venovať pozornosť tomu, že keďže povolenie alebo jeho overená kópia sa musí nachádzať vo vozidle, počet povolení alebo overených kópií vydaných povoľujúcim orgánom, ktoré musí žiadateľ mať, by mal zodpovedať počtu vozidiel potrebných na zabezpečenie požadovanej prepravy v rovnakom čase.

               Dôležité upozornenie

               K žiadosti sa musí priložiť najmä:

               a) cestovný poriadok vrátane časových intervalov určených na kontrolu na príslušných hraničných priechodoch;

               b) overená kópia licencie (-í) prevádzkovateľa (alebo prevádzkovateľov) na medzinárodnú cestnú prepravu cestujúcich v súlade s vnútroštátnymi právnymi predpismi a právnymi predpismi Únie;

               c) mapa v primeranej mierke, na ktorej je vyznačená trasa a zastávky, kde majú cestujúci nastupovať alebo vystupovať;

               d) jazdný plán, aby bolo možné overiť súlad s medzinárodnými pravidlami o čase jazdy a čase odpočinku;

               e) všetky príslušné informácie o autobusových a autokarových staniciach.

               PRÍLOHA 4

               Vzor povolenia na medzinárodnú pravidelnú a osobitnú pravidelnú dopravu

               (Prvá strana povolenia)

               (Oranžový papier – formát A4)

                        (Znenie v úradnom jazyku/úradných jazykoch alebo v jednom z úradných jazykov zmluvných strán, na území ktorých sa podáva žiadosť)

               Povolenie

               V súlade s protokolom o medzinárodnej pravidelnej a osobitnej pravidelnej preprave cestujúcich autokarmi a autobusmi medzi zmluvnými stranami k Dohode o medzinárodnej príležitostnej preprave cestujúcich autokarmi a autobusmi (dohoda Interbus).

               VYDÁVAJÚCI ŠTÁT: ……………………………………………………………………………….…..

               Povoľujúci orgán: ……………………………………………………………………………….

               Rozlišovací znak zmluvnej strany: …………….(
                  11
               )

               POVOLENIE č.: ……………………………...

               na pravidelnú dopravu □ (
                  12
               )

               na osobitnú pravidelnú dopravu □ (2)

               autokarmi a autobusmi medzi zmluvnými stranami protokolu o medzinárodnej pravidelnej a osobitnej pravidelnej preprave cestujúcich autokarmi a autobusmi (protokol k dohode Interbus)

               Pre: …………………………………………………………………………………………………...

               ………………………………………………………………………………………………………..

               Priezvisko, krstné meno alebo obchodný názov prevádzkovateľa alebo povereného prevádzkovateľa v prípade skupiny podnikov alebo v prípade partnerstva:

               Adresa: …………………………………………………………………………………………………...

               ……………………………………………………………………………………………………………...

               Telefón a fax alebo e-mail: .…………………………………………………………………………….

               ………………………………………………………………………………………………………..

               (Druhá strana povolenia)

               Názov, adresa, telefón a fax alebo e-mail prevádzkovateľa alebo v prípade skupiny prevádzkovateľov alebo partnerstva, názvy všetkých prevádzkovateľov skupiny alebo partnerstva; taktiež názvy všetkých subdodávateľov:

               1. ……………………………………………………………………………………………………………

               2. ……………………………………………………………………………………………………………

               3. ……………………………………………………………………………………………………………

               4. ……………………………………………………………………………………………………………

               5. ……………………………………………………………………………………………………………

               Podľa potreby priložte zoznam.

               Platnosť povolenia: Od: ………………………………. Do: ……………………………..……...

               Miesto a dátum vydania: ………………………………………………………………………………………..

               Podpis a pečiatka povoľujúceho orgánu alebo agentúry: ……………………………………………………..

               1. Trasa: ……………………………………………………………………………………………………….

               ………………………………………………………………………………………..:…………………….….

               a)Miesto odchodu: …………………………………...…………………………………

               ……………………………………………………………………..............…………………………………....

               b)Miesto určenia: …………….……………………………………………………..

               …………………………………………………………..……………………………………………………....

               Hlavný cestovný program dopravy s podčiarknutými miestami, kde cestujúci nastupujú a vystupujú: ………………..……..…………

               …………………………………………………………………………………………………………………..

               2. Cestovný poriadok: ………………………………………………………………………………………………..….

               (Pripája sa k tomuto povoleniu)

               3. Osobitná pravidelná doprava:

               a) Kategória cestujúcich: ………………….………………….…….

               ……………………………...........................................................................

               4. Ostatné podmienky alebo poznámky …...…………...................................................

               .............................................................................................................

               .............................................................................................................

               Pečiatka orgánu, ktorý vydal povolenie

               Dôležité upozornenie:

               1.Toto povolenie je platné počas celej jazdy.

               2.Povolenie alebo jeho kópia overená vydávajúcim povoľujúcim orgánom sa musí nachádzať vo vozidle počas trvania jazdy a na požiadanie sa predloží oprávnenému kontrolnému inšpektorovi.

               3.Odchod alebo miesto určenia sa uskutoční na území zmluvnej strany, kde je prevádzkovateľ usadený a kde sú autokary a autobusy evidované.

               (Tretia strana povolenia)

               VŠEOBECNÉ ASPEKTY

               1.
                     Prevádzkovateľ dopravy musí začať poskytovať dopravnú službu v lehote uvedenej v rozhodnutí povoľujúceho orgánu o udelení povolenia.

               2.
                     S výnimkou prípadov vyššej moci prevádzkovateľ medzinárodnej pravidelnej alebo osobitnej pravidelnej dopravy prijíma všetky opatrenia na zabezpečenie prevádzkovania dopravnej služby, ktorá spĺňa podmienky stanovené v povolení.

               3.
                     Prevádzkovateľ zabezpečí, aby boli informácie o trase, zastávkach, cestovnom poriadku, cestovnom a podmienkach prepravy verejne prístupné.

               4.
                     Príslušné orgány dotknutých zmluvných strán môžu na základe spoločnej dohody a po dohode s držiteľom povolenia vykonať zmeny v prevádzkových podmienkach medzinárodnej pravidelnej a osobitnej pravidelnej dopravnej služby.

               5.
                     Bez toho, aby boli dotknuté dokumenty týkajúce sa vozidla a vodiča (napr. osvedčenie o evidencii vozidla a vodičský preukaz), nasledujúce dokumenty slúžia ako kontrolné dokumenty podľa tohto protokolu a musia sa nachádzať vo vozidle a na požiadanie sa predložia oprávnenému kontrolnému inšpektorovi:

               –
                     povolenie na prevádzkovanie medzinárodnej pravidelnej alebo osobitnej pravidelnej dopravy alebo jeho overená kópia;

               –
                     licencia prevádzkovateľa na medzinárodnú cestnú prepravu cestujúcich vydaná v súlade s vnútroštátnymi právnymi predpismi a právnymi predpismi Európskej únie alebo jej overená kópia;

               –
                     pri prevádzke medzinárodnej osobitnej pravidelnej dopravy zmluva medzi organizátorom a prevádzkovateľom dopravy alebo jej overená kópia, ako aj dokument potvrdzujúci, že cestujúci predstavujú osobitnú kategóriu cestujúcich s vylúčením ostatných cestujúcich na účely osobitnej pravidelnej dopravy;

               –
                     ak prevádzkovateľ pravidelnej alebo osobitnej pravidelnej dopravy využíva dodatočné vozidlá na zvládnutie dočasných a výnimočných situácií, popri dokumentoch uvedených vyššie sa vyžaduje aj kópia zmluvy alebo rovnocenný dokument medzi prevádzkovateľom medzinárodnej pravidelnej alebo osobitnej pravidelnej dopravy a podnikom, ktorý poskytol dodatočné vozidlá.

               (Štvrtá strana povolenia)

               VŠEOBECNÉ ASPEKTY (pokračovanie)

               6.
                     Prevádzkovatelia medzinárodnej pravidelnej dopravy, s výnimkou osobitnej pravidelnej dopravy, vydávajú individuálne alebo kolektívne cestovné lístky, ktoré potvrdzujú práva cestujúceho na prepravu a slúžia ako kontrolný dokument o uzatvorení zmluvy o preprave medzi cestujúcim a prevádzkovateľom dopravy. Na cestovnom lístku, ktorý môže byť aj elektronický, sa uvedie:

               a)názov prevádzkovateľa;

               b)miesta odchodu a určenia a, kde je to vhodné, spiatočná cesta;

               c)obdobie platnosti cestovného lístka a, kde je to vhodné, dátum a čas odchodu;

               d)cena prepravy.

               Cestujúci predkladá cestovný lístok na požiadanie ktoréhokoľvek oprávneného kontrolného inšpektora.

               7.
                     Prevádzkovatelia medzinárodnej pravidelnej alebo osobitnej pravidelnej osobnej dopravy umožnia vykonanie všetkých kontrol zameraných na zabezpečenie správneho prevádzkovania dopravy, najmä pokiaľ ide o čas jazdy a odpočinku, bezpečnosť cestnej premávky a emisie.

               ________________

                     (1)

                        Ú. v. ES L 321, 26.11.2002, s. 13.

                     (2)

                        Ú. v. ES L 321, 26.11.2002, s. 44.

                     (3)

                        Ú. v. ES L 321, 26.11.2002, s. 13.

                     (4)

                        Ú. v. ES L 321, 26.11.2002, s. 44.

                     (5)

                        V tomto článku sa prevádzkovatelia označujú aj ako dopravcovia.

                     (6)

                        Hodiace sa zaškrtnite alebo doplňte.

                     (7)

                        Podľa potreby priložte zoznam.

                     (8)

                        Hodiace sa zaškrtnite alebo doplňte.

                     (9)

                        Povoľujúci orgán môže požiadať o úplný zoznam miest, kde cestujúci nastupujú a vystupujú, vrátane ich úplných adries ako samostatnú prílohu k tomuto formuláru žiadosti.

                     (10)

                        Hodiace sa doplňte.

                     (11)

                        Albánsko (AL), Belgicko (B), Bosna a Hercegovina (BIH), Bulharsko (BG), Cyprus (CY), Česká republika (CZ), Čierna Hora (ME), Dánsko (DK), Estónsko (EST), Fínsko (FIN), Francúzsko (F), Grécko (GR), Holandsko (NL), Chorvátsko (HR), Írsko (IRL), Litva (LT), Lotyšsko (LV), Luxembursko (L), Maďarsko (H), Malta (MT), Moldavská republika (MD), Nemecko (D), Poľsko (PL), Portugalsko (P), Rakúsko (A), Rumunsko (RO), Severomacedónska republika (MK), Slovenská republika (SK), Slovinsko (SLO), Spojené kráľovstvo (UK), Španielsko (E), Švédsko (S), Taliansko (I), Turecko (TR), Ukrajina (UA), na doplnenie.

                     (12)

                        Hodiace sa zaškrtnite alebo doplňte.